REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/­­­23-13

28. januar 2013. godine

B e o g r a d

I N F O R M A C I J A

O JAVNOM SLUŠANjU ODBORA ZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANOM 24. JANUARA 2013. GODINE

 U Domu Narodne skupštine je 24. januara 2013. godine, održano javno slušanje na temu „Godinu dana primene Zakona o socijalnoj zaštiti“.

 Javnom slušanju su prisustvovali: Konstantnin Arsenović, potpredsednik Narodne skupštine, Milica Dronjak, predsednica Odbora, Ranka Savić, zamenica predsednice Odbora, Ljiljana Lučić, Mirjana Dragaš, Milanka Jevtović Vukojičić, članice Odbora, kao i Vesna Jovicki i Miljenko Dereta, zamenici članova Odbora, Meho Omerović, Slobodan Jeremić i Slobodan Veličković, narodni poslanici, Brankica Janković, državna sekretarka u Ministarstvu rada, zapošljavanja i socijalne politike, Dubravka Velat, izvršna direkotrka Građanskih inicijativa, Vladan Jovanović, ekspert u oblasti socijalne politike, Jelena Marković, koordinatorka za obrazovanje i razvoj ljudskog kapitala Tima za socijalno uključivanje i smanjenje siromaštva, Dragan Đukić, direktor sektora u Nacionalnoj službi za zapošljavanje, Maja Stojanović iz Građanskih inicijativa, Jovana Čanji Aranđelović iz Otvorenog kluba Niš, Robert Kozma iz Grupe 484, Gordana Rajkov iz Centra za samostalni život osoba s invaliditetom Srbije, Nadežda Satarić iz Snage prijateljstva – Amity, kao i predstavnici državnih organa, nevladinih organizacija i korisnika usluga socijalne zaštite.

 **Milica Dronjak**, predsednica Odbora, otvarajući skup rekla je da je javno slušanje organizovano na inicijativu Građanskih inicijativa, a da je povod bio godinu dana od primene Zakona o socijalnoj zaštiti i predstavljanje Izveštaja o primeni mera socijalne zaštite, na određene ciljne grupe.

 **Konstantin Arsenović** potpredsednik Narodne skupštine je izrazio zadovoljstvo što u svoje i u ime predsednika Narodne skupštine, ima priliku da pozdravi skup. Izrazio je nadu da će rasprava na javnom slušanju doprineti sagledavanju realizacije ciljeve postavljenih prilikom donošenja Zakona o socijalnoj zaštiti, kao i da će se doneti određeni zaključci, u pogledu pravca daljeg rada.

 **Ranka Savić**, zamenica predsednice Odbora, istakla je da je za narodne poslanike važno da čuju mišljenje nevladinog sektora o primeni Zakona o socijalnoj zaštiti, jer bi zaključci ili eventulne preporuke doneti na ovom javnom slušanju bili smernice u pogledu toga šta je potrebno menjati, odnosno preduzeti.Svakako bi cilj ovog javnog slušanja trebalo da bude unapređenje primene mera socijalne zaštite, ali i davanje predloga za poboljšanje položaja ugroženih kategorija. Iznela je podatke UNICEF-a, prema kojima u Srbiji danas oko 140 hiljada dece, od 13 godina starosti, živi u apsolutnom siromaštvu, a 400 hiljada dece prima dečiji dodatak. Srbija zauzima visoko mesto po broju iseljavanja mladih, a svaki drugi mladi čovek, starosti 25 godina je nezaposlen, dok od ukupnog broja nezaposlenih, mladi čine 27%. Srbija danas predstavlja zemlju u kojoj živi više od 17% starijih od 65 godina, po čemu spada među najstarije nacije, ne samo u Evropi, nego i u svetu. Na teritoriji Srbije živi više od 700 hiljada ljudi s određenim invaliditetom, od čega 70% živi u siromaštvu, a samo 13% je zaposleno. Najveći problem izbeglih i interno raseljenih lica, predstavljaju nezaposlenost i nerešeno stambeno pitanje. Roma je u Srbiji između 450 i 600 hiljada i oni žive u ekstremnom siromaštvu, a predstavljaju jednu od najbrojnijih nacionalnih manjina na ovoj teritoriji.

 **Dubravka Velat**, izvršna direktorka Građanskih inicijativa, izrazila je zahvalnost Odboru za organizovanje javnog slušanja, kao i svim institucijama koje su podržale projekat – centrima za socijalni rad, jedinicama lokalne samouprave i nevladinim organizacijama. Ukratko se osvrnula na ulogu organizacija civilnog društva u čitavom procesu, odnosno, cele koalicije KOCID (Kontakt organizacije civilnog društva) sastavljene od sedam organizacija, čiji su i Građanske inicijative deo. Koalicija je nastala 2007. godine, na inicijativu tadašnjeg Tima potpredsednika Vlade RS za smanjenje siromaštva, kako bi se između nevladinog sektora i institucija sistema podstakla komunikacija o problemima sedam ranjivih grupa stanovništva. Iako je koalicija započela kao projekat, nastavila je da živi i po njegovom okončanju. Poslednji projekat je podržalo Ministarstvo inostranih poslova Norveške, a u neposrednom prikupljanju podataka su učestvovale 23 nevladine organizacije. Cilj je bio: praćenje mera socijalne politike (izdvojenih mera, u odnosu na ciljne grupe), ali i osnaživanje nevladinog sektora u kontekstu reforme socijalne zaštite, koja podrazumeva pluralitet pružalaca usluga socijalne zaštite.U okviru projekta praćeno šta je država preduzela i šta ove organizacije smatraju da treba menjati, ali je praćeno i koje organizacije u okviru sektora mogu da se bave ovom oblašću (kojom se primarno bavi 25% organizacija). Na kraju izlaganja izrazila je nadu da će preporuke iz Izveštaja, rezultirati konkretnim akcionim planovima.

 U okviru predstavljanja Izveštaja „Godinu dana primene Zakona o socijalnoj zaštiti“, skupu su se obratili predstavnici organizacija koje su učestvovale u njegovoj izradi.

 **Maja Stojanović** iz Građanskih inicijativa govorila je o istraživanju položaja mladih i dece u sistemu socijalne zaštite. Ukazala je da najveći problem u implementaciji Zakona o socijalnoj zaštiti predstavlja nedonošenje podzakonskih akata. Jedna od činjenica do koje se analizom došlo, jeste da korisnik usluga nije u centru pažnje, odnosno, ciljne grupe su često samo delimično obuhvaćene. Rekla je da izdvajanja za socijalnu zaštitu i implementaciju socijalnih mera, nisu na visokom nivou, da su ove godine smanjena izdvajanja u budžetu u odnosu na prethodnu godinu sa 11, 2%, na 9, 4%. Napomenula je kao važnu činjenicu da u Srbiji dolazi do porasta broja korisnika, iz različitih razloga. Stoga, kad se uporede broj korisnika usluga centara za socijalni rad i izdvajanja u budžetu za ove svrhe, disbalans je toliki da se čak dovodi u pitanje implementacija ovog zakona, te su neophodna veća ulaganja, ukoliko je cilj da za nekoliko godina bude dostignuta socijalna kohezija.

 Stojanović je naglasila da međusektorska saradnja na državnom i na lokalnom nivou i dalje ne postoji. Potrebu usklađivanja starosne granice za mlade obrazložila je činjenicom da se Nacionalnom strategijom za mlade i Zakonom o mladima, u ovu grupu ubrajaju svi do 30. godine života, dok Zakon o socijalnoj zaštiti pod mladima podrazumeva sve do 26. godine, što predstavlja problem ne samo za implementaciju zakona, već i za praćenje u okviru statistika i mera iz Zakona. Neophodno je takođe da Nacionalna služba za zapošljavanje i škole, dodatno prepoznaju mlade koji se nalaze u sistemu socijalne zaštite. Naime, organizacije civilnog društva su došle do zaključka da ne postoji njihovo uključivanje u procese donošenja odluka, ni na nacionalnom, ni na lokalnom nivou. Svoje izlaganje završila je konstatacijom da će se na osnovu rezultata urađene analize sačiniti akcioni plan, kojim će se nastojati pomoći državi u implementaciji ovog zakona.

 **Jovana Čanji Aranđelović** iz Otvorenog kluba iz Niša rekla je da je ova organizacija analizirala usluga smeštaja, s akcentom na smeštaj u hraniteljsku porodicu., iz perspektive ranjive grupe dece. Analiza se sastoji iz dva dela: prvi obihvata zakonodavni okvir, a drugi istraživanje na terenu, u koje su bili uključeni lokalni ekspertski timovi. Analiza je rađena na malom uzorku, u šest gradova i opština, a terensko istraživanje su sprovodile lokalne partnerske organizacije. Među ključne preporuke spada neophodnost revizije postojećih, odnosno donošenje novih podzakonskih akata, kao što je pravilnik o porodičnom smeštaju, o metodologiji formiranja cena usluga socijalne zaštite koje se finansiraju iz budžeta Republike, kao i podzakonske akte za oblast usvojenja. Potrebno je formirati i centre za porodični smeštaj na teritoriji cele Srbije, a do njihovog formiranja, kao prelazno rešenje potrebno je povećati broj radnika u centrima za socijalni rad. Istovremeno važno je i smanjiti normative broja hraniteljskih porodica po jednom savetniku, što je trenutno 30. Takođe je potrebno obučiti veći broj hranitelja za specijalizovano hraniteljstvo i ažurirati isplate naknada hraniteljima i nadoknada za opremu tokom prvog smeštaja, kao i povećati naknade za izdržavanje dece na specijalizovanom hraniteljstvu. Potrebno je organizovati kampanje na nacionalnom nivou, radi promocije usluga porodičnog smeštaja, naročito dece sa smetnjama u razvoju. Osim toga, treba razvijati programe pomoći mladima, nakon napuštanja hraniteljskih porodica, pri zapošljavanju i osamostaljivanju. Pored ovih preporuka na nacionalnom nivou, preporuke za predstavnike lokalnih samouprava su da je potrebno organizovati lokalne akcije u saradnji s organizacijama civilnog društva (besplatno letovanje, zimovanje, formiranje klubova ili udruženja hranitelja itd.).

 **Robert Kozma** iz Grupe 484 govorio je o istraživanju u oblasti socijalnog stanovanja u zaštićenim uslovima, koja su sprovedena u saradnji sa Građanskim inicijativama i pet lokalnih organizacija, iz pet gradova. Prva preporuka u izveštaju koji je tim povodom sačinjen je da nadležno ministarstvo inicira rad na uspostavljanju minimalnih standarda usluge socijalnog stanovanja u zaštićenim uslovima, koji bi se pre svega odnosili na finansiranje same usluge, tj. na pitanje nadoknade domaćinu, subvencije za troškove stanovanja i programe podrške. Istraživanje je pokazalo da ne postoji uniformno rešenje u vezi s ovim pitanjima. Primećeno je da programi podrške, koji bi trebalo da stvore okvir za integraciju korisnika u društvo, mahom ne postoje (iz različitih razloga). Isto tako neophodno je definisati i minimalne kriterijume za merenje napretka korisnika i za reviziju prava na uslugu, budući da su u svih pet gradova radnici centara za socijalni rad naglašavali da ne postoje kriterijumi koje bi tom prilikom trebalo da primenjuju. Nadležnom ministarstvu se preporučuje da predloži Vladi RS da se usluga socijalnog stanovanja u zaštićenim uslovima odredi za uslugu od posebnog značaja za republiku, na taj način bi bilo omogućeno dodatno finansiranje usluge namenskim transferima iz budžeta republike. Takođe, uočeno je da na nacionalnom nivou često ne postoji komunikacija između državnih organa i organizacija civilnog društva. Ono što je iz istraživanja postalo očigledno jeste potreba da se centri za socijalni rad s jedne strane rasterete obaveza koje su im date u nadležnost, a koje nisu u skladu sa kompetencijama njihovih radnika, a s druge strane potrebno je i jačati ljudske kapacitete u njima (npr. da postoji osoba nadležna za sprovođenje usluge socijalnog stanovanja). Preporuka je da se promeni dosadašnja praksa u vezi sa predstavljanjem kućnog reda korisnicima, u smislu da i oni sami učestvuju u njegovom donošenju, što bi povaćalo nivo njihove odgovornosti, kao i da se izradi priručnik za domaćine zgrada, koji bi sadržao sažeta iskustva onih domaćina koji se mogu uzeti kao primeri dobre prakse u nošenju s određenim problemima.

 **Gordana Rajkov** iz Centra za samostalni život osoba s invaliditetom Srbije govorila je o sprovođenju Zakona o socijalnoj zaštiti iz perspektive usluge personalne asistencije, kao usluge podrške za samostalni život osoba sa invaliditetom, a koja se usluga prvi put našla u sistemu socijalne zaštite, iako je kroz praksu sprovođena prethodnih deset godina. Cilj istraživanja je bio praćenje i prikupljanje iskustava u primeni Zakona, provera usaglašenosti sa međunarodnim i domaćim standardima i dokumentima. Analiza je rađena u pet gradova Srbije, njome je obuhvaćeno 18 lokalnih zajednica, lokalne vlasti i centri za socijalni rad, kao i 60 personalnih asistenata, koji trenutno u Srbiji pružaju ovu uslugu. Došlo se do saznanja da je usluga personalne asistencije, kako je Zakonom definisana, u skladu sa najmodernijim međunarodnim i domaćim standardima i dokumentima. Međutim, nedostatak podzakonskih akata, odsustvo obaveznih standarda, značajno skraćen period obezbeđivanja usluge, česti prekidi, nedovoljna finansijska sredstva, neki su od ključnih uzroka za smanjenje kvaliteta. Što se lokalnih samouprava tiče, od 11 gradova koji su odgovorili na anketu Centra, u 9 postoje lokalni planovi akcije i za unapređenje socijalne zaštite i za unapređenje položaja osoba s invaliditetom. Pohvalno je da u sedam gradova lokalne vlasti, čak i bez postojanja podzakonskih akata, finansiraju uslugu personalne asistencije. Međutim, nije dobro to što su pružaoci usluga one organizacije civilnog društva kojima je u interesu da ovu uslugu obezbede, a sredstva pokrivaju samo minimalne naknade za personalne asistente, ne i organizacione troškove, što podrazumeva da je ovaj servis organizovan na volonterskoj bazi, bez naknada, što opet utiče na monitoring kvaliteta servisa. Rajkov je takođe zaključila da u centrima ne postoji adekvatan sistem evidencije i znanja o potrebama osoba s invaliditetom, budući da na polovinu pitanja iz upitnika nisu imali odgovore, a činjenica da od 160 centara u Srbiji, ni jedan nema lift, da samo 20% ima rampu na ulazu, a manje od 20% ima vebsajt preko koga je moguće informisati se o tome koje vrste usluga pruža, predstavlja dodatni problem. Što se tiče organizacija civilnog društva, kao mogućih pružalaca usluga, njihovi kapaciteti su nedovoljni u ljudskom, finansijskom i organizacionom smislu. Na kvalitet usluga utiču i finansijeri ovih organizacija, koji na osnovu svojih kriterijuma utiču na izbor korisnika i asistenata. Nedostaju im jasne smernice i sredstva za organizaciju upravljanja servisom, a diskontinuitet u finansiranju usluge, takođe utiče na njen kvalitet. Preporuka je da je neophodno što pre doneti sve potrebne podzakonske akte, unaprediti kapacitete i obezbediti podršku lokalnim samoupravama za unapređenje usluga socijalne zaštite (a samim tim i za ovu uslugu), ali je još važnije ojačati kapacitete i znanja centara za socijalni rad, za obavljanje procena potreba osoba s invaliditetom kao korisnika, za monitoring i koordinaciju u obezbeđivanju svih usluga socijalne zaštite, pa tako i usluge personalne asistencije. Bilo bi dobro ojačati i kapacitete organizacija civilnog društva, ako se želi da one budu mogući pružaoci usluga, ali tako da mogu da budu partneri na lokalnom nivou i da pružaju ekspertsku podršku (s obzirom na praktična znanja), i centrima za socijalni rad i lokalnim samoupravama. Istakla je da tek nakon ovog istraživanja, postoji potreba za još kompleksnijim istraživanjem kako unaprediti ovu uslugu.

 **Nadežda Satarić** iz Snage prijateljstva – Amity, počela je izlaganje ličnim zapažanjem da su donosioci odluka često najmanje senzibilni prema kategoriji stanovništva kojoj je pomoć najpotrebnija, a to su siromašni stari ljudi. Smatra da u ovu grupu ne spadaju penzioneri, budući da oni imaju svoje zastupnike u parlamentu, već se radi o grupi koja je potpuno isključena i siromašna, a koja broji oko 300 hiljada ljudi, kojima su pomoć i podrška države neophodni. Međutim, Zakon ne prepoznaje siromašne starije građane kao posebno osetljivu grupu. Satarić je rekla da je istraživanje ove organizacije bilo fokusirano na: novčanu socijalnu pomoć, koja se finansira iz budžeta države i servis pomoći u kući, koji finansira lokalna samouprava. Broj primalaca novčane socijalne pomoći u 2011. godini se povećao u odnosu na 2010.godinu, tako što je smanjen samo kod ciljne grupe starih za 11%, dok je kod svih ostalih grupa povećan obuhvat za 20 – 30% (a kod radno sposobnih najviše, za 29%). Kod servisa pomoći u kući, u 2011. godini nije došlo do bitne promene u odnosu na prethodnu godinu, kad je ova usluga funkcionisala u 113 opština u Srbiji, od čega je u oko 80 finansiranje potpuno obezbeđeno od strane lokalnih samouprava, a kod ostalih se to činilo preko projekata (što znači da održivost nije obezbeđena). U 2011. godini se ovaj servis razvio u samo još šest lokalnih samouprava, i to ponovo preko projekata. Obuhvat starih za ovaj oblik pomoći iznosi svega desetak hiljada, a potrebe su mnogostruko veće. Ovde ne postoji pluralizam pružalaca usluga, već su i kod ove pomoći, u najvećem broju, pružaoci usluga centri za socijalni rad, a u svega desetak opština u ovome učestvuju i organizacije civilnog društva. Analiza „isplativosti“ servisa pomoći u kući je pokazala da je ova usluga vrlo isplativa za sve starije čije zbrinjavanje, kroz povremenu podršku, može da bude realizovano u kućnim uslovima. Ova usluga ne zahteva infrastrukturna ulaganja i ima niske troškove funkcionisanja, a sa socijalnog aspekta je prihvatljiva za stare osobe, budući da na taj način ostaju u svojoj lokalnoj zajednici. Nažalost, siromašni stariji ljudi se ne mogu u dovoljnoj meri osloniti na pomoć države, a u 2011. godini je manje od 1% starijih koristilo novčanu socijalnu pomoć (što je oko deset hiljada ljudi). Istraživanje je pokazalo da je starijim osobama naročito teško da se uključe u program novčane socijalne pomoći, jer moraju da tuže svoje najbliže srodnike za izdržavanje, čak i kad znaju da i oni teško žive ili poseduju više od 1 hektar zemlje, bez obzira na to da li je zemlja koju poseduju plodna i da li je samo obrađuju. Osim toga, informacije su im manje dostupne, ustanove su im fizički nedovoljno pristupačne, a administrativne procedure za ostvarivanje prava su previše komplikovane. Kad je u pitanju pomoć u kući, namenski transferi koji su zakonom predviđeni za finansiranje usluga socijalne zaštite u manje razvijenim opštinama, još uvek se ne isplaćuju, a iz budžeta za 2013. godinu nije jasno da li je predviđeno da ti transferi budu isplaćivani u toku godine. Među starijim građanima koji žive sami, 17% nema ni jednog bližeg srodnika, a često i oni koji imaju srodnike, ne dobijaju pomoć od njih. Usled svega rečenog, prva preporuka ove organizacije glasi da je neophodno izvršiti izmene i dopune Zakona o socijalnoj zaštiti i podzakonskih akata, u delu koji reguliše materijalna davanja, na način koji će u većoj meri odgovoriti specifičnim potrebama najsiromašnijih starijih osoba i omogućiti njihov veći obuhvat merama socijalne pomoći. Ovde se podrazumevaju stariji koji žive u samohranim staračkim domaćinstvima, nemaju lične prihode, prihode od zemlje, niti finansijsku podršku srodnika, zatim, one koji već primaju novčanu socijalnu pomoć i one koji žive od penzija čiji je iznos niži od linije siromaštva. Druga preporuka je zahtev da sistem namenskih transfera počne da funkcioniše u najmanje razvijenim opštinama, kako bi se što pre počeli razvijati servisi na nivou lokalne zajednice, kako za stare, tako i za ostale ranjive grupe. Treća preporuka je da je neophodno uspostaviti mehanizam proporcionalne raspodele novčane socijalne pomoći iz budžeta, u skladu sa razvijenošću opština i regiona, kao i uspostaviti sistem aktivacije radno sposobnih.

 Skupu se zatim obratio **Vladan Jovanović**, ekspert u oblasti socijalne politike. Predstavljajući se, rekao je da je između ostalog bio i član radne grupe za izradu Zakona o socijalnoj zaštiti, kao i koordinator radne grupe za izradu podzakonskih akata za primenu ovog zakona. Kao važnu karakteristiku je istakao to što se Zakon zasniva na sistemu usluga socijalne zaštite, odnosno na proceni potrebe korisnika za određenom uslugom. Međutim, nedostaje donošenje pravilnika od strane centara za socijalni rad. Zakon stavlja naglasak na usluge u zajednici, a ne na institucionalne usluge, što je još jedna njegova važna karakteristika. Njime se promoviše sistem kvaliteta i kroz pluralizam pružalaca usluge i samih usluga, odnosno, uvodi se sistem licenciranja organizacija koje pružaju usluge socijalne zaštite, a kvalitet se unapređuje i tako što se licence zahtevaju i od stručnih radnika koji pružaju usluge. Novo regulatorno telo predviđeno Zakonom jeste Komora socijalne zaštite, koja je osnovana, ali se tek očekuje da opravda svoje postojanje u narednom periodu. Tokom prethodnog leta je dovršen Predlog uredbe o namenskim transferima, ali ona još uvek nije doneta. Objasnio je da namenski transferi treba da omoguće unapređenje usluga u zajednici, između ostalog i u opštinama koje su siromašne. Istakao je da javna nabavka usluga socijalne zaštite, predstavlja instrument koji omogućava i organizacijama civilnog društva da postanu pružaoci usluga, te je tim povodom napravljeno uputstvo za primenu Zakona o javnim nabavkama i Zakona o socijalnoj zaštiti u delu koji se odnosi na javnu nabavku usluga, koje je trebalo da jedinicama lokalne samouprave i centrima za socijalni rad, pomogne da se dođe do tzv. promene uloga, kako bi se centri za socijalni rad distancirali od prakse pružanja usluga koje nisu u njihovoj nadležnosti, a sa druge strane, kako bi se oni fokusirali na posao javnih ovlašćenja. Stoga smatra da je ovu uredbu neophodno što pre doneti. Donet je određeni broj podzakonskih akata, a nacrti svih neophodnih za primenu zakona su dovršeni od strane radne grupe i dostavljeni su Ministarstvu rada, zapošljavanja i socijalne politike. Smatra da je za pojedine odredbe Zakona već jasno da ih je neophodno menjati, ali isto tako mišljenja je da bi trebalo izbeći preuranjene suštinske izmene Zakona.

 **Brankica Janković**, državna sekretarka u Ministarstvu rada, zapošljavanja i socijalne politike, rekla je da je prvi put imala prilike da čuje viđenje nevladinog sektora o dosadašnjoj primeni Zakona. Smatra da su pojedine odredbe Zakona unete na brzinu i pre nego što su dovoljno sagledane. Stoga se već tokom izrade podzakonskih akata, rodila potreba za hitnim izmenama zakona, pre svega u delu koji se odnosi na imovinski cenzus za ostvarivanje prava, o čemu je govorila i N. Satarić, koji se ne može izmeniti podzakonskim aktom, kao i u delu koji se odnosi na utuživanje najbližih srodnika. Rekla je da je u prethodna četiri meseca, onoliko sredstava koliko je bilo na poziciji u budžetu (oko 40 miliona), za pomoć lokalnim samoupravama, usmereno na njih i finansirane su već započete usluge za stare osobe, pre svega usluge pomoći u kući. Nažalost, još uvek u oko 40 opština nije razvijen nikakav servis za pomoć starima. Kad je u pitanju uredba o namenskim transferima, Ministarstvo finansija je dalo vrlo ozbiljne sugestije, na kojima se trenutno radi, kako bi prilikom rebalansa budžeta, mogao da bude zatražen neophodan iznos za njeno sprovođenje. Rekla je da prilikom izrade podzakonskih akata, treba naći balans između potrebe za daljim razvojem sistema socijalne zaštite i potrebe za podizanjem nivoa kvaliteta pruženih usluga, kao i potreba samih korisnika. Međutim, uvođenje sistema kvaliteta je stalno na snazi, te su pravilnik o licenciranju pružalaca usluga, pravilnik o licenciranju profesionalaca i pravilnik o minimalnim standardima za pružanje usluga, kao najznačajniji podzakonski akti za sprovođenje ovog zakona, dovršeni i nalaze se u proceduri usvajanja. Rekla je da je Komora socijalne zaštite počela sa radom, a procene su da će do kraja godine biti gotov proces licenciranja profesionalaca koji rade u oblasti socijalne zaštite (u ovom trenutku ih je oko 2.200). Složila se s iznetim ocenama da je centre za socijalni rad neophodno rasteretiti, da centri ne treba da budu pružaoci usluga. Međutim, smatra da građani ipak najviše veruju državi kao pružaocu usluga. Takođe, osvrnula se na kritiku o nesaradnji države sa nevladinim sektorom i rekla da je ova tvrdnja netačna, budući da su u organizaciji Agencije za saradnju sa civilnim društvom, uvedeni mesečni sastanci predstavnika Ministarstva sa predstavnicima organizacija civilnog društva, a na ovaj način će država imati uvid u probleme koji nastaju u praksi. Istakla je da je u toku izrada akcionog plana za sprovođenje Zakona o socijalnoj zaštiti, u saradnji sa UNICEF-om, nakon čega će se imati potpuni uvid šta je do sad urađeno i šta je prioritet, ali smatra da je dobro što navedena tri pravilnika, koji su ujedno i najvažniji, već čekaju na usvajanje. Dovršeni su, u formi nacrta, i ostali podzakonski akti, osim pravilnika o ceni usluga socijalne zaštite koje se finansiraju iz budžeta Republike, ali ovaj pravilnik nije od ključnog značaja za funkcionisanje sistema socijalne zaštite. Istakla je da nedostatak međusektorske saradnje predstavlja značajan problem (što je takođe kritikovano u Izveštaju). Što se tiče kritike upućene na nizak nivo socijalnih davanja, složila se, ali je naglasila da usled ekonomske krize, uspeh predstavlja i što je taj nivo zadržan. Naglasila je da je (putem pomenute radne aktivacije) neophodno pokušati građanima, dugogodišnjim korisnicima novčane socijalne pomoći, vratiti dostojanstvo, tako što će im biti data šansa da ponovo primaju plate. Na kraju je istakla da je današnje javno slušanje značajno za sve i da saradnja treba da bude nastavljena u istom duhu.

 **Jelena Marković**, koordinatorka za obrazovanje i razvoj ljudskog kapitala Tima za socijalno uključivanje i smanjenje siromaštva, istakla je pomak učinjen u broju usvojenih podzakonskih akata i pravilnika. Smatra važnim donošenje uredbe o namenskim transferima, kojom se daje podrška lokalnim samoupravama, prilikom uspostavljanja neophodnih usluga i unapređenja kvaliteta rada i socijalne zaštite. Pored pomenute Uredbe, u narednom periodu je prioritetno usvajanje pravilnika o minimalnim standardima socio-terapijskih usluga, kao i pravilnika o socio-edukativnim uslugama. Istakla je takođe značaj međuresorne saradnje. Saradnja je neophodna i između sistema socijalne zaštite i sistema obrazovanja, a lider u tome treba da bude socijalna zaštita. Jedan od konkretnih primera ove saradnje je uvođenje usluga ličnog pratioca deteta. Tim povodom Tim apeluje da se uvede obaveza da pratilac vrši pomoć i u predškolskim ustanovama ili školama, pre, tokom ili nakon nastave i tokom odmora, kao i na drugim mestima gde se odvijaju obrazovne aktivnosti.

O važnosti povezivanja ova dva sektora, govori i mogućnost korišćenja fondova pretpristupne pomoći. Dobar primer predstavlja forimiranje zajedničkog tela za potrebe kvalitetnijeg i boljeg sprovođenja Zakona o osnovama sistema vaspitanja i obrazovanja i Zakona o socijalnoj zaštiti, a koje je formirano kao podrška implementaciji inkluzivnog obrazovanja u Srbiji. Članovi ovog tela su predstavnici različitih sektora, pre svega ministarstava iz oblasti zdravlja, obrazovanja i socijalne zaštite, kao i Stalne konferencije gradova i opština, UNICEF-a, Tima za socijalno uključivanje i smanjenje siromaštva, nevladinog sektora itd. Ovo je jedan od modela zajedničkog rada na jednom pitanju, koji ako nastavi sa radom na ovakav način, može da posluži kao primer efikasne i efektivne međuresorne saradnje.

 **Dragan Đukić**, direktor sektora u Nacionalnoj službi za zapošljavanje, rekao je da je za primenu zakona, neophodna integracija socijalne politike, politike zapošljavanja i obrazovne politike, uz aktivnu ulogu nevladinog sektora. Zahvalio se Centru za samostalni život osoba s invaliditetom, koji je dao dobre predloge za razvoj novih projekata u oblasti profesionalne rehabilitacije i zapošljavanja osoba s invaliditetom, uključujući i projekte personalne asistencije, koji je finansirala Nacionalna služba za zapošljavanje. Nažalost Zakon o profesionalnoj rehabilitaciji i zapošljavanju osoba s invaliditetom, ni četiri godine od donošenja ne primenjuje se u svim segmentima. Povodom Izveštaja smatra da je dobra preporuka da Nacionalna služba za zapošljavanje da prioritet uključivanju u aktivne mere politike zapošljavanja korisnicima socijalne pomoći, a posebno mladima. U prošloj godini je na evidenciji u proseku bilo oko 38 hiljada korisnika socijalne pomoći, od čega je oko 19 hiljada uključeno u različite programe aktivne politike zapošljavanja, a u iste programe je uključeno oko pet i po do šest hiljada mladih, starosti do 30 godina, koji su korisnici socijalne pomoći. Smatra da je neophodno veće uključivanje sektora za obrazovanje, jer dobar deo mladih koji koriste socijalnu pomoć, nema završenu ni osnovnu školu. U okviru projekata Evropske unije, podržan je program koji se odnosio na funkcionalno osnovno obrazovanje odraslih, gde odrasla radno sposobna lica koja nemaju osnovnu školu, po posebnom programu, ubrzano završavaju osnovnu školu, tokom čega pohađaju kraće kurseve i obučavaju se za obavljanje jednostavnih poslova. Od 1500 ljudi koji su bili u programu, oko 40% je bilo mladih ljudi korisnika socijalne pomoći. Mišljenja je da treba proveriti ko sve koristi socijalnu pomoć, a radno je sposoban. Složio se da prilikom uključivanja u privremene oblike zapošljavanja, prioritet treba dati radno sposobnim građanima koji su korisnici socijalne pomoći. Na ovaj način bi onima koji nerado koriste socijalnu pomoć bilo bi vraćeno dostojanstvo kroz programe „rad umesto socijale“. Ali isto tako smatra da treba više uključiti lokalnu samoupravu, kako bi sav novac išao za pomoć najugroženijima.

 U okviru diskusije, za reč se javio **Radomir Jevtić** iz Udruženja „Korak napred“ iz Kruševca. Istakao je da tokom izlaganja nisu u dovoljnoj meri bila zastupljena pitanja kao što su: pluralizam usluga i pružalaca usluga, decentralizacija, deinstitucionalizacija, inovacije i razvoj usluga socijalne zaštite u lokalnoj zajednici. Napomenuo je da bi u ovom trenutku u Srbiji, sve lokalne zajednice, sa aspekta implementacije Zakona o socijalnoj zaštiti mogle da budu podeljene u tri grupe: one koje su vrlo dobro započele rad na implementaciji (primer Kragujevac), one do kojih Zakon nije ni dopro i nemaju mogućnosti i uslove da ga razvijaju, kao i značajan broj onih u kojima su stvoreni svi uslovi za implementaciju Zakona, gde se sa tim i pošlo, ali se stalo. Prigovorio je da se problematika socijalne zaštite, sagledava kroz populističke mere i jednokratne novčane naknade, a istovremeno se razvoj usluga socijalne zaštite vidi samo u centrima za socijalni rad. Izneo je strahovanje da se usluge socijalne zaštite, sve više razvijaju po meri pojedinaca u vlasti, a ne po meri korisnika, dok se organizacije civilnog društva sve manje vide kao partneri. Organizacija kojoj on pripada, već tri godine je pružalac usluge u lokalnoj zajednici, a u pitanju je inovativna usluga dnevnog boravka za decu i mlade sa problemima u ponašanju. Ova usluga je uspostavljena na osnovu Strategije socijalne zaštite, i do septembra 2009. godine je uredno finansirana, a od tada se ova usluga pruža volonterski i uz donacije. Smatra da se organizacije civilnog društva tretiraju kao humanitarne organizacije, koje su ukoliko žele da pružaju usluge, dužne same da obezbede sredstva. Nova vlast ne želi da prihvati odluke prethodne vlasti, odnosno ne želi da ih finansira, te veruje da će ovakav stav dovesti do urušavanja i ovog malog broja usluga koje su do sad organizovane. Smatra da je sistem finansiranja organizovan na ponižavajući način u odnosu na lokalne samouprave, koje se finansiraju ili ad hok od donacija, ili se uopšte ne finansiraju. Izneo je predlog da sve preporuke koje budu donete nakon javnog slušanja, budu upućene lokalnim samoupravama. S druge strane, predstavnici lokalnih samouprava treba da shvate da odluke koje oni donose imaju snagu zakona, te da se donete odluke ne mogu sprovoditi volontaristički. Kad je u pitanju finansiranje, za kraj je podsetio na koncept Fonda za socijalne inovacije, koji je, smatra, zaslužan za nastanak usluga o kojima je danas bilo reči.

 Zahvalivši svima na učešću u javnom slušanju, predsednica je rekla da će zaključci koji su proistekli iz Izveštaja i današnje diskusije, svim učesnicima biti dostavljeni, nakon njihove verifikacije na sednici Odbora.

 PREDSEDNICA OBORA

 Milica Dronjak

Informaciju sačinila: Hana Butković